**Берекет Бақытжанұлы Кәрібаев**

**ҚР ҰҒА академигі,**

**Қазақстанның еңбек сіңірген қайраткері,**

**әл-Фараби атындағы Қазақ ұлттық**

**университетінің профессоры.**

**тарих ғылымдарының докторы.**

**Қазақ тарихындағы хандық дәуір кезеңінің ерекшеліктері**

Қазақ Елі өзінің үш мың жылдық тарихында бірнеше ірі-ірі тарихи дәуірлерді басынан өткергені белгілі. Әр дәуір уақыт жағынан алғанда бірнеше ғасырларға созылып, дәуірдің мәні мен мазмұны оның атауына айналады. Археологиялық тұрғыда біздің жыл санауымызға дейінгі 2 мың жылдық қола ғасыры, одан кейінгі ерте темір ғасыры деген атаулармен аталса, этно-саяси тарихты зерттеушілер қола ғасырынан кейінгі дәуірлерді скиф-сақ дәуірі, үйсін-ғұн дәуірлері деп атайды. Одан кейінгі ірі дәуірге түрік дәуірі, оғыз-қыпшақ дәуірі жатады. Ал соңғы соңғы мыңжылдықтағы тарихымыздағы ірі дәуірлерге - Алтын орда дәуірі мен Қазақ хандығы дәуірі жатады.

Бұл дәуірлердің барлық ортақ белгілеріне - сабақтастық және үздіксіздік принциптері бойынша бір этностың нақты бір кеңістік пен бірнеше мыңжылдарға созылған уақыт желісінде тек өзіне ғана тән мәдени, рухани ортақ құндылықтарды қалыптастыруы мен оны дамытуы және сол құндылықтарға негізделген этноқауымдастықты дүниеге келтіруі жатады. Сонымен қатар аталған әрбір тарихи дәуірдің Қазақ елі тарихында алатын өзіндік ерекшеліктері мен айрықша белгілері де бар. Сондай дәуірдің бірі, уақыт жағынан алғанда бізге ең жақыны және маңызы жағынан ең жоғарысы деуге тұратыны – Қазақ хандығы дәуірі деп нық сеніммен айта аламыз.

Ұлы Дала аумағында болған тарихи дамудың, оның ішінде этникалық, мәдени, рухани және мемлекеттілік дамулардың нәтижесінде XV ғасыр ортасында Қазақ хандығы тарих төріне көтеріліп, бүкіл Ұлы Дала мен оған көршілес аумақтардың тарих сахнасындағы негізгі ойыншылардың бірі болғаны бәрімізге мәлім. Қазіргі халқымыз бен мемлекетіміздің атауы осыдан жарты мың жылдан астам уақыт бұрын дүниеге келген Қазақ хандығының атауынан алынғанын және сол атаудан алынғанын ешкім де жоққа шығара алмайды. Сол себепті де Қазақ хандығын – қазақ халқының ұлттық сипаттағы мемлекеті деп атау өте орынды деп санаймыз.

Ұлттық сипаттағы мемлекетіміз – Қазақ хандығының XV ғасыр ортасында құрылуы мен XIX ғасырдың 20-шы жылдарының бірінші жартысында тарих көшінде қалған кезі, одан кейінгі жылдары оны қалпына келтіруге бағытталған күрес жылдары аралығы – тарихнамамызда Хандық дәуір деп аталады және ол дәуір төрт ғасырға жуық уақытты қамтиды.

Осы төрт ғасырлық тарихы бар Қазақ хандығы дәуірін өз ішінде саяси тарих пен мемлекетіміздің қуаттылығына қарай шартты түрде екі үлкен кезеңге бөлуге болады. Бірінші кезеңге – хандықтың бір орталықтан басқарылып тұрған жылдардағы кезеңі жатып, ол кезеңді – тұтастық кезең деп атаймыз. Ал Қазақ мемлекетінің бытыраңқылыққа ұшыраған жылдары – XVIII ғасырдың басы мен XIX ортасына дейінгі аралық екінші кезеңді құрайды. Бұл екінші кезең - бытыраңқылық деген атауға ие.

Хандық дәуірдің бірінші кезеңіндегі, яғни XV ғасырдың орта тұсынан XVIII ғасырдың басына дейінгі аралықтағы дәуірді сол дәуір ішіндегі саяси сипаттағы оқиғалардың дамуына қарай шартты түрде былайша кезеңдеуге болады: а)хандықтың құрылу кезеңі, ә)хандықтың күшею кезеңі, б)хандықтың уақытша әлсіреу кезеңі, в)хандықтың қайта өрлеу кезеңі, г)хандықтағы «текетірес» жылдар кезеңі, ғ)жоңғарлармен алғашқы күрестер кезеңі, ж)белгісіз жылдар кезеңі және з)«алтын ғасыр» кезеңі немесе Тәуке хан билік құрған жылдар кезеңі.Тәуке ханнан кейін хандық дәуірдің бытыраңқылық кезеңдері басталады. Оның ішінде «Ақтабан шұбырынды», «Аңырақай», шартты түрдегі «Екінші Аңырақай», жоңғарлардан қазақ жерлерін азат ету жылдары бар.

Тарихтағы әр дәуір, әр кезең өзіне ғана тән ішкі белгілерімен ерекшеленеді. Ол белгілер сипаты жағынан экономикалық, этникалық, саяси, мәдени, әлеуметтік болып жіктеледі. Төменде біз, олардың бірнешеуіне ғана тоқталып өтелік.

Хандық дәуір кезеңінің біздің ойымызша, ең басты ерекшелігіне «қазақ» атты этностың бірнеше мыңжылдық тарихи даму нәтижесінде Ұлы Дала төріне көтерілуі және төрт ғасыр бойы Ұлы Даланың төсінде өз мемлекеттілігін дамытуы арқылы өз тарихын ойып та, айтып та жазуы жатады.

Экономикалық тұрғыдағы хандық дәуір кезеңінің басты ерекшелігіне тоқталсақ, онда Ұлы Дала аумағында шаруашылықтың бірнеше түрінің бір-бірімен тығыз байланыста дамығанын көреміз. Ал негізгі шаруашылық түрінің мал шаруашылығы, оның ішінде көшпелі мал шаруашылығы болғанын, ол да өз ішінде табиғи – географиялық және климаттық факторларға байланысты көшпелі мал шаруашылығының бірнеше түрлерін қалыптастырғанын байқаймыз. Олар таза көшпелі мал шаруашылығы, жартылай көшпелі мал шаруашылығы, жартылай отырықшы мал шаруашылығы және отырықшы мал шаруашылығы. Міне, осы аталған ерекшеліктер тарихымыздағы хандық дәуірдің ерекшеліктерін, өзіне ғана тән белгілерін қалыптастырады.

Хандық дәуір кезеңінің келесі бір ерекшеліктеріне Ұлы Дала аумағындағы әртүрлі тарихи дәуірлерде қолданылып келген атаулардың Қазақ хандығының құрылуымен бір ізге түсуі және олардың бәрінің ұлттық сипат алуы жатады. Хандық дәуірге дейін Ұлы Дала ұғымына - Тұран, Түркістан, Дешті Қыпшақ, Өзбекстан атаулары қолданылып келсе, XV ғасыр ортасынан бастап, «Қазақстан», яғни «қазақтардың елі», «қазақтардың жері» деген атау қалыптасады да, ол күні бүгінге дейін қолданылып келеді. Бүгінгі Қазақ Елінің ресми атауы – Қазақстан Республикасы деп аталуының түбінде хандық дәуірде пайда болған атау тұр. XV ғасыр ортасына дейін Ұлы Дала тұрғындары жазба деректерде сақтар, түріктер, қыпшақтар, оғыздар, өзбектер, ноғайлар деп аталынса, Қазақ хандығының құрылуынан кейін бір ғана атау – қазақ атауы қолданыла бастап, бұл атау бүгінге дейін қолданылып келеді.

Хандық дәуірдегі мәдениет, әрине сол кезге дейінгі мәдениеттің жалғасы болса да, осы дәуірде мемлекеттің ұлттық сипат алуы секілді, мәдениет те ұлттық сипатқа ие болады.

«Тарих, ол – адамдардың іс-әрекеті» деген қағида тұрғысынан қарасақ, төрт ғасырдай уақытқа созылған хандық дәуірде өмір сүріп, іс-әрекеттерімен, алтын сөздерімен халық жадында қалған тұлғаларымыз қаншама! Оларды хандар, сұлтандар, билер, батырлар, абыздар, ақын-жыраулар, ишандар, сопылар және тағы осындай белгілеріне қарап жіктеуге болады. Бір ғана есімдерін тайпалар мен рулар ұран еткен батырлар мен билер қаншама! Олардың есімдері әлі күнге дейін халықтың есінде.